CELEX: 32015R1316
Language: hu
Date: 2015-07-30 00:00:00
Title: A Bizottság (EU) 2015/1316 végrehajtási rendelete (2015. július 30.) a farkassügér (Dicentrarchus labrax) legkisebb fogható mérete tekintetében a 850/98/EK tanácsi rendelettől való eltérésről

31.7.2015   
            
            
               HU
            
            
               Az Európai Unió Hivatalos Lapja
            
            
               L 203/9
            
         A BIZOTTSÁG (EU) 2015/1316 VÉGREHAJTÁSI RENDELETE
   (2015. július 30.)
   a farkassügér (Dicentrarchus labrax) legkisebb fogható mérete tekintetében a 850/98/EK tanácsi rendelettől való eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendeletre (1) és különösen annak 45. cikke (1) bekezdésére,
   mivel:
   
               (1)
            
            
               Az 1380/2013/EU európai parlamenti és tanácsi rendelet (2) 2. cikkének (2) bekezdése alapján a közös halászati politika egyik célja, hogy a tengerek élő biológiai erőforrásainak kiaknázása helyreállítsa és olyan szinten tartsa a halászott fajok állományát, amely meghaladja a maximális fenntartható hozamot előállítani képes szintet.
            
         
               (2)
            
            
               A 850/98/EK rendelet 45. cikkének (1) bekezdése előírja, hogy ha a tengeri élőlények állományainak megóvása azonnali intézkedést tesz szükségessé, a Bizottság az említett rendeleten túlmenően vagy attól eltérve foganatosíthatja a szükséges intézkedéseket.
            
         
               (3)
            
            
               A Nemzetközi Tengerkutatási Tanács (ICES), valamint a Halászati Tudományos, Műszaki és Gazdasági Bizottság (HTMGB) tudományos szakvéleményei szerint a Kelta-tengerben, a La Manche-csatornában, az Ír-tengerben és az Északi-tenger déli részén (ICES IVb, IVc, VIIa és VIId–h körzet) élő farkassügér-állomány biomasszája rohamosan csökken a lassuló állománypótlódás és a növekvő halászati mortalitás együttes hatására. A farkassügér későn érő és lassú növésű faj. A szaporodóképes állomány biomasszája az eddig megfigyelt legalacsonyabb értékhez közelít. A halászati mortalitás mértéke majdnem négyszer magasabb annál, amit az állomány még képes elviselni. Az ICES ezért javasolja a halászati mortalitás jelentős csökkentését biztosító intézkedések foganatosítását a fajnak a fent említett területeken található elterjedési területén.
            
         
               (4)
            
            
               Az 1380/2013/EU rendelet 12. cikke alapján elfogadott (EU) 2015/111 bizottsági végrehajtási rendelet (3) szükséghelyzeti intézkedéseket állapít meg az ívási időszakban csoportosuló farkassügérekre irányuló, nyílt vízi vonóhálókkal folytatott halászat által okozott halászati mortalitás csökkentése érdekében. Ezenfelül az (EU) 2015/523 tanácsi rendelet (4) korlátozta a hobbihorgászok által kifogható farkassügérek számát a hobbihalászat által okozott mortalitás csökkentése érdekében. A tudományos szakvélemények alapján a halászati mortalitás csökkentése a fogási korlátozások fenntartása és a legkisebb fogható méret növelése együttes alkalmazásával volna hatékonyabban megvalósítható.
            
         
               (5)
            
            
               A 850/98/EK rendelet a fiatal tengeri élőlények védelmének biztosítása céljából legkisebb fogható méreteket állapít meg.
            
         
               (6)
            
            
               Az ICES által azonosított négy farkassügér-elterjedési terület a következő: a Kelta-tenger, a La Manche-csatorna, az Ír-tenger és az Északi-tenger déli része (ICES IVb, IVc, VIIa és VIId–h körzet); a Vizcayai-öböl és az Atlanti-óceán ibériai vizei (ICES VIIIa és VIIIb körzet); az Atlanti-óceán ibériai vizei (ICES VIIIc és IXa körzet); a Kelta-tenger és a Skóciától nyugatra fekvő vizek (ICES VIa, VIIb és VIIj körzet).
            
         
               (7)
            
            
               A 850/98/EK rendelet XII. mellékletében jelenleg szereplő, a farkassügérre vonatkozó legkisebb fogható méret 36 cm.
            
         
               (8)
            
            
               Azonban a Kelta-tengerben, a La Manche csatornában, az Ír-tengerben és az Északi-tenger déli részén (ICES IVb, IVc, VIIa és VIId–h körzet) élő farkassügér-állomány tekintetében az ICES értékelései azt állapították meg, hogy a farkassügér nőstényei 42 cm-es méretnél érik el az ivarérettséget. A fogási statisztikák is megerősítik, hogy a 42 cm-nél kisebb farkassügérek kifogása és kirakodása esetén olyan fiatal nőstények pusztulnak el, amelyek még nem járultak hozzá az állomány szaporodásához. Vagyis a 42 cm-nél kisebb méretű halak kifoghatósága súlyosan veszélyezteti az állomány szaporodási képességét, jelentős mértékben hozzájárul az általános halászati mortalitáshoz, és komolyan veszélyezteti a farkassügér-állomány megőrzését. Mivel az említett ICES körzetekben élő farkassügér-állományok fennmaradásának záloga, hogy a nőstények szaporodásig a tengerben maradjanak, helyénvaló e faj legkisebb fogható méretét 42 cm-re növelni.
            
         
               (9)
            
            
               Továbbá mivel az ivarérettség elérése függeni látszik a hőmérsékleti viszonyoktól, az elővigyázatosság jegyében a másik északi állomány, vagyis a Kelta-tengerben és a Skóciától nyugatra fekvő vizekben (ICES VIa, VIIb és VIIj körzet) élő farkassügérek tekintetében indokolt ugyanezt a korlátozást alkalmazni.
            
         
               (10)
            
            
               Tehát az ICES által azonosított két farkassügér-állomány fiatal egyedeinek védelme érdekében sürgősen meg kell tiltani a 42 cm-nél kisebb farkassügérek kifogását és kirakodását a következő területeken: a Kelta-tenger, a La Manche-csatorna, az Ír-tenger és az Északi-tenger déli része (ICES IVb, IVc, VIIa és VIId–h körzet) valamint a Kelta-tenger és a Skóciától nyugatra fekvő vizek (ICES VIa, VIIb és VIIj körzet). A fiatal farkassügérek védelmének további halogatása jelentősen növelné az állomány súlyos károsodásának kockázatát, növelné a halászati mortalitást és meggyorsítaná az állomány biomasszájának csökkenését.
            
         
               (11)
            
            
               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
            
         ELFOGADTA EZT A RENDELETET:
   1. cikk
   A 850/98/EK rendelet XII. mellékletétől eltérve az említett rendelet 2. cikkében meghatározott 2. régióban a farkassügér (Dicentrarchus labrax) legkisebb fogható mérete 42 cm-ben kerül megállapításra.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ez a rendelet 2015. szeptember 1-jétől alkalmazandó.
   A Bizottság 2017 végéig értékeli, hogy az e rendelettel bevezetett intézkedések továbbra is szükségesek-e.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. július 30-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 125., 1998.4.27., 1. o.
   
   
      (2)  Az Európai Parlament és a Tanács 2013. december 11-i 1380/2013/EU rendelete a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.).
   
      (3)  A Bizottság 2015. január 26-i (EU) 2015/111 végrehajtási rendelete a Kelta-tengerben, a La Manche csatornában, az Ír-tengerben és az Északi-tenger déli részén élő farkassügér-állomány (Dicentrarchus labrax) védelme tekintetében fennálló súlyos fenyegetés enyhítésére irányuló intézkedések megállapításáról (HL L 20., 2015.1.27., 31. o.).
   
      (4)  A Tanács 2015. március 25-i (EU) 2015/523 rendelete a 43/2014/EU rendeletnek és az (EU) 2015/104 rendeletnek egyes halászati lehetőségek tekintetében történő módosításáról (HL L 84., 2015.3.28., 1. o.).